Source: https://www.riigiteataja.ee/akt/129122010144?tegevus=telli-teavitus
Timestamp: 2020-04-10 12:38:44+00:00

Document:
Abipolitseiniku tunnistuse ja eritunnuste kirjeldus – Riigi Teataja
Abipolitseiniku tunnistuse ja eritunnuste kirjeldus
Abipolitseiniku tunnistuse ja eritunnuste kirjeldus - sisukord
§ 2 Abipolitseiniku tunnistus
§ 3 Abipolitseiniku varrukaembleem
§ 4 Abipolitseiniku rinnamärk
§ 5 Kiri „ABIPOLITSEINIK”
RT I, 29.12.2010, 144
Vastu võetud 21.12.2010 nr 66
Määrus kehtestatakse „Abipolitseiniku seaduse” § 37 lõike 1 alusel.
Käesoleva määrusega kehtestatakse abipolitseiniku tunnistuse ja eritunnuste kirjeldus.
§ 2. Abipolitseiniku tunnistus
Abipolitseiniku tunnistus valmistatakse ofsettrükis neljavärvilisena ning varustatakse turvaelementidega. Tunnistuse suurus on 7,0×11,5 cm. Tunnistuse esiküljel üleval paremal pool on 3,5×4,5 cm foto koht, vasakul pool üleval on kiri „POLITSEI”, mille all on politsei embleem. Embleemi ja foto all on kaks tühja rida, kuhu esimesele reale kirjutatakse abipolitseiniku ees- ja perekonnanimi. Tunnistus on nummerdatud. Esikülge läbib oranž riba, millele on kiri „ABIPOLITSEINIK”. Riba all on üks tühi rida, kuhu kirjutatakse tunnistuse välja andnud politseiasutuse nimetus. Selle all on politseiasutuse juhi nime ja allkirja koht ning tunnistuse kehtivuse aeg. Tagakülge läbivad kuldne ja oranž riba, keskel valge alustooniga ovaal, millele on trükitud politsei embleem, kahel pool tähed: vasakul pool „A” ja paremal pool „P” (lisa 1).
§ 3. Abipolitseiniku varrukaembleem
Varrukaembleem koosneb politseivapist ja kirjast „ABIPOLITSEINIK”. Varrukaembleemi kõrgus on 105 mm ja laius 85 mm. Politseivapp on 80 mm kõrge ja 65 mm lai. Vapil on sinine (värv 18-4252 TP BLUE ASTER) vapikilp, millel on hõbedane püstine lõvi, esikäppade vahel väike riigivapp. Embleemi ääristus on hõbedane. Kilbi kohal on 20 mm kõrgune hõbedase ääristusega poolkaar, mille sinisel taustal on kuldkollane kiri „ABIPOLITSEINIK” (tähekõrgus 10 mm) (lisa 2).
§ 4. Abipolitseiniku rinnamärk
Rinnamärk on ovaalse kujuga ning selle kõrgus on 40 mm ja laius 50 mm. Märgi keskel on sinist värvi politsei embleem, mille kõrgus on 19 mm ja laius 13 mm. Embleemil on hõbedane püstine lõvi, esikäppade vahel väike riigivapp. Embleemi ülemises servas on hõbedane kiri „POLITSEI” (tähekõrgus 2 mm). Kahel pool embleemi on tähed: vasakul pool „A” ja paremal pool „P”, mõlema kõrgus on 14 mm. Märgi allosas on neljakohaline number, mille kõrgus on 10 mm (lisa 3).
§ 5. Kiri „ABIPOLITSEINIK”
Kiri „ABIPOLITSEINIK” on hõbedane ja trükitähtedega (Font Swiss 911 Xcm BT). Kirja „ABIPOLITSEINIK” suurus peakattel on 35×120 mm. Kirja „ABIPOLITSEINIK” suurus politsei ohutusvestil on 75×257 mm, sellest hõbedane ääristus 5 mm, sõna on sinisel põhjal.
Märt Kraft
Lisa 1 Abipolitseiniku tunnistus
Lisa 2 Abipolitseiniku varrukaembleem
Lisa 3 Abipolitseiniku rinnamärk

References: § 2

§ 3

§ 4

§ 5
 § 37

§ 2

§ 3

§ 4

§ 5